**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 21.06.2023 ora 08.00 – 22.06.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 22.06.2023, ora 08.00**

**RÂURI:**

**Debitele au fost în general în scădere,** exceptând cursurile mijlocii şi inferioare ale Siretului şi Prutului și cursul inferior al Mureşului, unde au fost în creştere prin propagare.

Pe râurile din bazinul Vedea, pe cursurile inferioare ale Argeşului, Ialomiței şi pe râurile din Dobrogea, debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Someș, Crișuri, Mureş, Bega, Timiș, Bârzava, Moravița, Caraș, Nera, Cerna, Jiu, Suceava, bazinul superior și mijlociu al Bistriței, bazinul inferior al Oltului, pe cursurile superioare ale Siretului, Moldovei, Prutului și pe cursul mijlociu şi inferior al Crasnei şi mai mici (sub 30% din normalele lunare) pe râurile din bazinele hidrografice: Rm. Sărat, Bârlad, Jijia și bazinele inferioare ale Argeșului și Ialomiței.

Se situează peste **COTELE DE ATENȚIE**, (în scădere), râurile la stațiile hidrometrice: Bârzava – Partoș (50+50)-jud.TM (sector îndiguit) și Moravița – Moravița (250+46)-jud. TM.

**Debitele vor fi în general în scădere,** exceptând cursurile mijlocii şi inferioare ale Siretului şi Prutului și cursul inferior al Mureşului, unde vor fi în creştere prin propagare.

Pe râurile din bazinul Vedea şi pe râurile din Dobrogea, debitele vor fi relativ staționare.

Sunt posibile creșteri de niveluri și debite, pe unele râuri din zonele de de deal și munte, mai ales pe cele din centrul țării, ca urmare a precipitațiilor, slabe cantitativ, prognozate.

Se va mai situa peste **COTA DE ATENȚIE**, (în scădere), râul Moravița la stația hidrometrică Moravița (250+20)-jud. TM.

**DUNARE:**

**Debitul la intrarea în țară (secțiunea Baziaș) în** **intervalul 21.06 – 22.06.2023 a** **fost în scădere, având valoarea de** **8200 m3/s,** peste media multianuală a lunii **iunie (6400 m3/s).**

În aval de Porţile de Fier debitele au fost în scădere pe sectorul Gruia – Zimnicea şi în creștere pe sectorul Giurgiu - Tulcea.

**Debitul la intrarea în țară (secțiunea Baziaș) va fi în scădere (7700 m3/s).**

În aval de Porțile de Fier debitele vor fi în scădere pe sectorul Gruia – Zimnicea și în creștere pe sectorul Giurgiu – Tulcea.

***Se situează în faza I de apărare următoarele sectoare de dig:***

- Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I, 23 August-Grindu, Canton km 30-Ciulineț, Ciulineț–Isaccea, T. Vladimirescu, Gorgova, Crișan, Letea, Sf. Gheorghe (din administrarea ANAR); Chilia Veche (din administrarea consiliilor locale) (jud. Tulcea);

- Bujoru-Pietroșani (jud. Teleorman).

***Se situează în faza a II-a de apărare următoarele sectoare de dig:***

- R3, R4 (din administrarea ANAR); Nufăru-Victoria (din administrarea consiliilor locale) (jud. Tulcea).

**2.** **Situaţia meteorologică în intervalul 21.06.2023, ora 08.00 – 22.06.2023, ora 08.00**

**În ţara,** vremea a fost caldă, cu precădere în regiunile din jumătatea vestică a țării, unde au fost abateri ale valorilor termice diurne față de normele perioadei de până la 4...7 grade. Cerul a fost variabil, cu înnorări, averse și descărcări electrice după-amiaza și seara pe arii restrânse la munte, în Dobrogea, estul Transilvaniei și al Munteniei și sudul Moldovei, ia noaptea în vest și nord-vest. Cantitățile de apă au depășit cu totul izolat 15...20 l/mp. Vântul a suflat slab și moderat cu intensificări de scurtă durată în timpul ploilor (viteze mai mari, de 55...65 km/h, s-au înregistrat în a doua parte a intervalului în Crișana). Temperaturile maxime s-au încadrat între 25 de grade la Darabani și Întorsura Buzăului și 34 de grade la Calafat, Băile Herculane și București-Filaret, iar la ora 06 se înregistrau valori termice între 11 grade la Miercurea Ciuc și 23 de grade la Șiria.

***Observație****: au fost emise 4 atenționări cod galben de fenomene meteorologice periculoase imediate.*

**La Bucureşti,** vremea s-a menținut călduroasă, cerul a fost variabil, iar vântul a suflat slab și moderat. Temperatura maximă, ușor mai ridicată decât în ziua precedentă, a fost de 32 de grade la Afumați, 33 de grade la Băneasa și 34 de grade la Filaret. La ora 06 se înregistrau 15 grade la Băneasa, 17 grade la Afumați și 19 grade la Filaret.

**3. Prognoza meteorologică în intervalul 22.06.2023, ora 08.00 – 23.06.2023, ora 08.00**

**În ţara,** vremea va fi călduroasă în majoritatea regiunilor, iar disconfortul termic va fi în creștere: indicele temperaturăumezeală (ITU) se va apropia și va atinge pragul critic de 80 de unități local în Banat, pe arii restrânse în Oltenia și în Crișana și izolat în Muntenia și în Maramureș. Cerul va fi variabil, cu înnorări temporar accentuate, averse și descărcări electrice - mai ales după-amiaza și seara - în zonele montane, în Transilvania și Maramureș, pe arii mai restrânse în Oltenia, Crișana și nord-vestul Munteniei și pe alocuri în rest. Izolat vor fi cantități de apă mai însemnate și condiții de grindină. Vântul va sufla slab și moderat, cu intensificări de scurtă durată în timpul ploilor. Temperaturile maxime se vor situa în general între 26 și 34 de grade, iar cele minime între 12 și 21 de grade, cu cele mai scăzute valori în estul Transilvaniei. Pe areale mici vor fi condiții de ceață.

**La Bucureşti,** vremea va fi călduroasă, iar disconfortul termic ridicat; indicele temperatură-umezeală (ITU) se va apropia și posibil va atinge după-amiaza în centrul orașului pragul critic de 80 de unităţi. Cerul va fi mai mult senin la începutul zilei, dar va avea unele înnorări după-amiaza când vor crește șansele pentru averse slabe. Vântul va sufla slab până la moderat. Temperatura maximă va fi de 33...34 de grade, iar cea minimă va fi de 17...19 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

**ABA Dobrogea Litoral Constanța** informează că în data de 21.06.2023, ora 16.50 a fost observat un delfin eșuat pe plaja din stațiunea Olimp-microcomplex Delfinul sector plaja 8, județul Constanța.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**APM Constanța** informează de producerea în data de 21.06.2023, în jurul orei 15.00, a unui incendiu la instalația de hidrocracare blândă MHC din cadrul Rafinăriei aparținând Rompetrol Rafinărie SA Năvodari, județul Constanța.

Emisiile de fum s-au manifestat pe o durată de 30 minute, fiind vizibile din Constanța și Năvodari. Incendiul a fost anunțat prin sistemul RO ALERT.

Incendiul a fost lichidat de echipajele ISU Dobrogea.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

DIRECȚIA COMUNICARE